## Carlos Mazón oferix una recepció a Brussel·les amb motiu del 9 d’Octubre

*** Destaca el 9 d’Octubre com la celebració de la “gènesi del poble valencià com a entitat política, cultural i social” amb “lleis úniques, personalitat pròpia i la seua pròpia llengua, pel reconeixement de la qual també lluitarem en el Parlament Europeu”**

**Brussel·les.**

El president de la Generalitat, Carlos Mazón, ha oferit una recepció amb motiu del 9 d’Octubre, dia de la Comunitat Valenciana, en la seu de la delegació de la Generalitat a Brussel·les.

Durant la seua intervenció, el president de la Generalitat ha destacat el 9 d’Octubre com la celebració de la “gènesi del poble valencià com a entitat política, cultural i social” amb “lleis úniques, personalitat pròpia i la seua pròpia llengua, pel reconeixement de la qual també lluitarem en el Parlament Europeu”.

El cap del Consell ha reiterat el seu compromís perquè la Comunitat Valenciana es mantinga com “un espai obert i de benvinguda, a on viure la diversitat i pluralitat de tots”.

Així mateix, ha destacat que el nostre territori se sent “còmode” en eixa idea de solidaritat, dins del gran projecte europeu, construïda “a partir de la busca de punts d’unió entre realitats diverses”, connexions que “sempre ens fan més forts i mai debiliten”.

Així, Mazón ha subratllat que la Comunitat Valenciana es presenta a Brussel·les com una regió d’Europa amb “oportunitats, seguretat, regles clares, bona regulació, amb menys traves i més llibertat” i com a espai polític que és líder en logística i distribució comercial, que té una aproximació “moderna i equilibrada” del turisme, que “vol i pot” ser líder en energies renovables i que “no renuncia a ocupar un espai de referència en sectors com l’automoció, el transport sostenible o la biomedicina”.

D’igual manera, ha destacat que la Comunitat aposta per l’agricultura i l’aigua, sostenidora de la indústria agroalimentària, tal com destaca en el dictamen que demà defendrà davant el Comité de les Regions.

A l’acte han assistit, a més de l’ambaixador representant d’Espanya davant la UE, Marcos Alonso, i l’ambaixador d’Espanya davant el Regne de Bèlgica, Alberto Antón; eurodiputats de la Comunitat i d’altres autonomies, membres d’institucions europees, oficines regionals, així com una representació de persones de la Comunitat Valenciana que residixen a Brussel·les.

Fecha: 02/10/2024